Stimată Doamnă Director / Stimate Domnule Director,

**Ne face plăcere să vă informăm că Asociația OvidiuRo lansează proiectul *Hai la grădiniță!,* ce are ca obiectiv încurajarea și susținerea școlilor din zonele defavorizate în vederea înscrierii la grădiniță a tuturor copiilor cu vârsta cuprinsă între 3 și 5 ani, care provin din familii sărace.**

***Hai la grădiniță!*** se adresează exclusiv comunităților defavorizate – iar selecția comunităților invitate să participe la proiect are la bază statisticile disponibile referitoare la mărimea populației preșcolare conform INS, rata de marginalizare, conform Atlasului zonelor de marginalizare realizat de Banca Mondială și gradul de cuprindere a copiilor defavorizați în învățământul preșcolar, conform SIIIR.

Proiectul se desfășoară în perioada iunie – septembrie 2017 și oferă **20 de granturi în valoare de 2.500 de euro, fiecare, acelor unități de învățământ care fac dovada că au format cel puțin o grupă nouă de grădiniță, de minim 15 copii, funcțională începând cu anul școlar 2017 – 2018.**

**Pașii de aplicare în proiect:**

1. **Completarea formularului de aplicare**– formular pe care îl puteți accesa[AICI](https://docs.google.com/forms/d/e/1FAIpQLSeDEbrpC6TzA7gw6Xyd81iZmIRz1yfFa_2ALZFyGWh6oN9fIg/viewform?c=0&w=1).

***până cel târziu la data de 1 iulie 2017***

1. **Transmiterea către OvidiuRo, în format electronic, a dosarului care dovedește formarea unei noi grupe de grădiniță** (lista copiilor nou înscriși, dovada normării unui nou post de educator, detalii cu privire la spațiul unde își va desfășura activitatea noua grupă etc.).

***până cel târziu la data de 30 septembrie 2017***

1. **Validarea dosarelor de către OvidiuRo, vizite în teren** și întâlniri cu echipele locale.

***continuu, în perioada 1 iulie – 30 septembrie, în funcție de primirea aplicațiilor/dosarelor***

1. **Comunicarea câștigătorilor și acordarea granturilor.**

***continuu, în perioada 1 iulie – 30 septembrie, în funcție de validarea aplicațiilor/dosarelor***

***Important****: Granturile vor fi acordate* ***în ordinea primirii și validării dosarului ce dovedește formarea noii grupe de grădiniță****, pe tot parcursul proiectului.*

*Pentru informații suplimentare privind aplicarea în proiect vă stăm cu placere la dispoziție*

*– persoană de contact Larisa Dumitru: 0728.77.88.21,**larisa.dumitru@ovid.ro**.*

**Valoarea totală a proiectului este de 50.000 de Euro pentru cele 20 de unități de învățământ** care vor fi selectate - bani pe care echipele câștigătoare îi vor putea folosi cu scopul de a facilita accesul la grădiniță al copiilor de vârstă preșcolară din comunitate, așa cum consideră util; de exemplu: renovare sală de clasă, mobilare/dotare sală de clasă, acoperire cost transport școlar, acoperire salariu educator pentru o perioadă determinată etc.

Proiectul are ca scop susținerea echipelor locale în implementarea ***Legii nr. 248/2015 privind stimularea participării în învățământul preșcolar a copiilor provenind din familii defavorizate***1 și răspunde misiunii **Asociației OvidiuRo**: ca fiecare copil sărac să beneficieze de educație timpurie de calitate și să devină astfel un membru activ al societății românești. **Așteptăm cu interes aplicațiile și sperăm ca, împreună, să le dăm șansa unui start corect la școală și în viață copiilor din comunitatea dumneavoastră!**

Cu prietenie,

Maria Gheorghiu

Cofondator, Asociația OvidiuRo

*1În baza Legii nr.248/2015, începând din 15 februarie 2016,toate familiile care trăiesc sub limita sărăciei pot beneficia de tichete sociale pentru grădiniță în valoare de 50 de lei / lună, dacă aplică și își aduc copiii la grădiniță în fiecare zi. Legea nr. 248/2015 răspunde obiectivelor cu privire la reducerea abandonului școlar (la 11.3%) și a sărăciei și inechității sociale ce derivă din Strategia Europa 2020. În 2015, rata abandonului școlar în România ajunsese la 19.1% și se estimează că în present doar unul din trei copii săraci beneficiază de educație timpurie.*